b'\n_START_ARTICLE_\nKolovrat\n_START_PARAGRAPH_\nKol\xc3\xb4vrat je priprava za predenje niti, ki naj bi izvirala iz Indije, za kar pa ni datiranih dokazov. V Evropi je kolovrat prvi\xc4\x8d omenjen v nekem dokumentu tkalskega ceha iz Speyerja iz leta 1298. _NEWLINE_Najstarej\xc5\xa1a ohranjena risba kolovrata prikazuje preprosto pripravo, pri kateri je predilec z roko poganjal kolo, vrtelo pa se je samo vreteno, ki je vrtelo vlakna in iz njih predlo nit. Do izuma posebne ro\xc4\x8dke v 15. stoletju je bilo potrebno delo ob\xc4\x8dasno ustaviti, da so na novo navili prejo. Ta ro\xc4\x8dka je imela obliko \xc4\x8drke U in je bila povezana z vretenom. Ob poganjanju se je vrtela okrog motka, ki je bil nataknjen nanjo. Preko prenosov sta imela ro\xc4\x8dka in motek razli\xc4\x8dno hitrost vrtenja. Prejo je bilo potrebno najprej ro\xc4\x8dno zviti iz ko\xc5\xbeelja, nato pa jo vdeti skozi obro\xc4\x8d ali luknjo v vretenu in jo napeljati skozi ve\xc4\x8d kavelj\xc4\x8dkov ob ro\xc4\x8dki do motka, kjer se je pritrdila. Ob vrtenju je bilo potem potrebno iz ko\xc5\xbeelja enakomerno vle\xc4\x8di predivo, vreteno pa ga je zvijalo v nit, ki je tekla ob ro\xc4\x8dki in se navijala na nekoliko hitreje vrte\xc4\x8di se motek. V za\xc4\x8detku so kolovrate poganjali ro\xc4\x8dno, v 16. stoletju pa je to obliko pogona zamenjal no\xc5\xbeni pogon. Tako je pogon potekal preko posebne stopalke, kar je pospe\xc5\xa1ilo izdelovanje niti in osvobodilo eno roko upravljalca kolovrata.'